༄༅། །ཆོས་བཤད་སྤྱི་ལ་འཇུག་པའི་བློ་སྦྱོང་ལུང་གི་ཕྲེང་བ་ཞེས་བྱ་བ་བཞུགས་སོ། །

༄༅། །དུས་གསུམ་སངས་རྒྱས་ཐམས་ཅད་ཀྱི་ངོ་བོར་གྱུར་པ་རིགས་དང་དཀྱིལ་འཁོར་རྒྱ་མཚོའི་ཁྱབ་བདག་མཚུངས་མེད་དཔལ་ལྡན་བླ་མ་དམ་པའི་ཞབས་ཀྱི་པདྨོའི་རྡུལ་དྲི་མ་མེད་པ་ལ་མགོ་བོས་རབ་ཏུ་བཏུད་དེ་གུས་པས་ཕྱག་འཚལ་ཞིང་སྐྱབས་སུ་མཆིའོ། །བྱིན་གྱིས་བརླབ་པར་མཛད་དུ་གསོལ། །སྤངས་དང་རྟོགས་པའི་ཡོན་ཏན་ངོས་ནས་སངས་རྒྱས་ཀུན་དང་མཉམ་ན་ཡང༌། །ཐུགས་རྗེས་འཛིན་པའི་བཀའ་དྲིན་ངོས་ནས་སངས་རྒྱས་ཀུན་ལས་ལྷག་པའི་མགོན། །བདག་གི་སྙིང་ལ་ལྷན་ཅིག་སྐྱེས་པའི་ཡེ་ཤེས་མངོན་སུམ་སྟོན་མཛད་པའི། །དྲིན་ཅན་རྩ་བའི་བླ་མ་མཆོག་ལ་བཀའ་དྲིན་དྲན་པས་ཕྱག་བགྱིའོ། །ལྷ་དང་ལྷ་མིན་མི་དང་མིའམ་ཅི་ཡི་དབང་པོ་དང༌། །བརྒྱ་བྱིན་ལ་སོགས་ཆོས་ཀྱི་ཕྱོགས་ལ་བྱ་བ་བྱས་པ་རྣམས། །སངས་རྒྱས་གསུང་རབ་རབ་ཏུ་ཞི་ཞིང་བདེ་བའི་རྒྱུར་གྱུར་པ། །འདི་དག་བཤད་ཀྱིས་དམ་པའི་ཆོས་ཉན་ཕྱིར་ནི་འདིར་གཤེགས་ཤིག །ན་མོ་ལྷ་ཡི་སྐད་དང་ཀླུ་དང་གནོད་སྦྱིན་སྐད། །དྲི་ཟ་གྲུལ་བུམ་དག་དང་མི་ཡི་སྐད་རྣམས་དང༌། །འགྲོ་བ་ཀུན་གྱི་སྒྲ་སྐད་མ་ལུས་ཇི་ཙམ་པར། །ཐམས་ཅད་སྐད་དུ་དེར་འདིར་བདག་གིས་ཆོས་སྟོན་ཏོ། །འོ། མ་གྱུར་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་རྣམ་མཁྱེན་གཏན་གྱི་བདེ་བ་རྫོགས་པའི་སངས་རྒྱས་ཀྱི་གོ་འཕང་ལ་བདག་གཅིག་པུས་དགོད་པར་བགྱིའོ་སྙམ་དུ། ཐོག་མར་བྱང་ཆུབ་སེམས་ཀྱིས་ཀུན་ནས་སློང་བའི་ཐུགས་བསྐྱེད་རྒྱ་ཆེན་པོ་དང་བཅས་པའི་སྒོ་ནས་གསན་པར་བྱ། དེ་ཡང་མངོན་རྟོགས་རྒྱན་ལས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར། སྤྱིར་སེམས་བསྐྱེད་ཀྱི་ངོ་བོ་དོན་གཉིས་སམ་ཟུར་གཉིས་དང་ལྡན་དགོས་པ་ལས། ཟུར་དང་པོ་སྙིང་རྗེས་སེམས་ཅན་ལ་དམིགས་པ་དང༌། ཟུར་གཉིས་པ་ཤེས་རབ་ཀྱིས་རྫོགས་བྱང་ལ་དམིགས་པ་སྟེ་དོན་གཉིས་དང་མཚུངས་ལྡན་གྱི་མདུན་པས་ཐུགས་བསྐྱེད་དགོས་པས། ཐོག་མར་སྙིང་རྗེས་སེམས་ཅན་ལ་དམིགས་པའི་རྣམ་པ་ནི། དེ་སྐད་དུ། སེམས་ཅན་ཐམས་ཅད་ཕ་མ་ཡིན། །ཕ་མ་ཐམས་ཅད་དྲིན་ཅན་ཡིན། ཞེས་གསུངས་པས། ཁམས་གསུམ་རིགས་དྲུག་གིས་བསྡུས་པའི་སེམས་ཅན་ཐམས་ཅད་རང་གི་ཕ་མར་མ་གྱུར་པ་མེད་པའི་ཚུལ། དཔལ་མགོན་འཕགས་པ་ཀླུ་སྒྲུབ་ཀྱི་ཞལ་སྔ་ནས། མ་ཡི་ཐུག་མཐའ་རྒྱ་ཤུག་ཚི་གུ་ཙམ། །རིལ་བུར་བགྲངས་ཀྱང་ས་ཡིས་ལང་མི་འགྱུར། །ཞེས་གསུངས་པ་རྒྱུ་མཚན་དུ་བྱས་ཏེ། དེ་རྣམས་རང་གི་ཕ་མ་བྱས་པའི་དུས་སུ་རང་ལ་ད་ལྟའི་ཕ་མ་ཇི་ལྟ་བ་བཞིན་དུ། ལུས་ཀྱི་བཅུད་དང་ཟད་ཀྱི་ཕུད་བྱིན། གོས་ཀྱི་རྩེ་གཡོགས། སྙན་པའི་ངག་གིས་འབོད། ཤིན་ཏུ་བྱམས་པའི་བསྐྱེད་བསྲིང་བའི་དྲིན་ཅན་ཤ་སྟག་ཡིན་ཏེ། རྒྱལ་སྲས་ཐོགས་མེད་བཟང་པོས། ཐོག་མའི་དུས་ཀྱི་དྲིན་ཅན་ཕ་མ་རྣམས། །ད་ལྟ་མེད་སྣང་འཁྲུལ་བའི་གཞན་དབང་གིས། །ཡུན་རིང་ཐོག་མཐའ་མེད་པར་དུས་ཀུན་ཏུ། །བཟོད་དཀའི་སྡུག་བསྔལ་དྲག་པོས་གདུང་གྱུར་པས། །ཞེས་གསུངས་པ་ལྟར། ད་ལྟ་དྲིན་ཅན་གྱི་ཕ་མ་འདི་རྣམས་མེད་སྣང་འཁོར་བའི་སྡུག་བསྔལ་ལ་ཁོར་མོ་ཡུག་ཏུ་སྤྱོད་ཅིང༌། ཡིད་ལ་བདེ་བ་འདོད་ཀྱང་བདེ་བའི་རྒྱུ་ཆོས་དཀར་པོ་དགེ་བ་བཅུ་ལ་སོགས་པ་ནི་སྒྲུབ་མ་ཤེས། སྡུག་བསྔལ་མི་འདོད་ཀྱང་དེའི་རྒྱུ་ནག་པོ་མི་དགེ་བ་བཅུ་ལ་སོགས་པ་ནི་སྤོང་མི་ཤེས་པར་ཞི་འདོད་དང་ལག་ལེན་ཕྱིན་ཅི་ལོག་ཏུ་སོང་ནས་རྨོངས་པ་ནི། སྤྱོད་འཇུག་ལས། སྡུག་བསྔལ་འདོར་འདོད་སེམས་ཡོད་ཀྱང༌། །སྡུག་བསྔལ་ཉིད་ལ་མངོན་པར་འཇུག །བདེ་བ་འདོད་ཀྱང་གཏི་མུག་པས། །རང་གི་བདེ་བ་དགྲ་ལྟར་འཇོམས། །ཞེས་གསུངས་པ་ལྟར། ལམ་ལོག་མགོ་རྨོངས་སུ་གྱུར་ཏེ་ལོང་བ་བཤེས་བྲལ་ཐང་དཀྱིལ་དུ་ག་ཆད་པ་ལྟ་བུའི་མ་རྒན་དྲིན་ཅན་འདི་དག་ཐམས་ཅད། ལས་སྣང་འཁྲུལ་པའི་སྡུག་བསྔལ་བག་ཆགས་དང་བཅས་པ་ལས་འཕྲལ་ཏེ། རྣམ་གྲོལ་གཏན་གྱི་བདེ་བ་རྫོགས་པའི་སངས་རྒྱས་ཀྱི་གོ་འཕང་ལ་བདག་གིས་ཅི་ནས་ཀྱང་དགོད་པར་བྱའོ་སྙམ་དུ་འབྲས་བུ་སངས་རྒྱས་ལ་དམ་བཅའ་བ་ནི། སྨོན་པ་བྱང་ཆུབ་ཏུ་སེམས་བསྐྱེད་པ་ཞེས་པའང་འདི་ཡིན་ལ། དགེ་རྩ་ཐབས་ཀྱིས་ཟིན་པར་བྱེད་པའི་སྦྱོར་བ་སེམས་བསྐྱེད་དམ་པའང་འདི་ཡིན་པས། འདི་ཐོས་བསམ་སྒོམ་གསུམ་ལ་སོགས་པ་གང་གི་སྐབས་སུ་ཡང་གལ་ཆེ་བས་རྟག་པར་ནན་ཏན་དུ་ཐུགས་ལ་བཅང་བར་བྱ་དགོས་ཏེ། ཀླུ་སྒྲུབ་ཞབས་ཀྱིས། གཞན་ཕན་ལས་ལ་མཐུ་མེད་ཀྱང༌། །དེ་ཡི་བསམ་པ་རྟག་ཏུ་བྱ། །གང་ལ་བསམ་པ་དེ་ཡོད་པ། །དེ་ནི་དེ་ལ་དོན་གྱིས་ཞུགས། །ཞེས་དང༌། སེམས་ཅན་ཁམས་ནི་ཚད་མེད་ལ། །ཕན་འདོད་དེ་ནི་དེ་འདྲའོ། །ཞེས་སོ། །དེ་ལས་ཀྱང་ལྷག་པར་ད་ལྟ་རང་ཅག་རྣམས་རྙེད་པར་དཀའ་ཞིང་རྙེད་ན་དོན་ཆེ་བ་འཛམ་གླིང་ལས་ཀྱི་ས་པའི་ཡུལ་དུ་འཁོར་ལོ་ཆེན་པོ་བཞི་དང་མཐོ་རིས་ཡོན་ཏན་བདུན་ལྡན་གྱི་ལུས་རྟེན་ཁྱད་པར་ཅན་ནི་ཐོབ། མཇལ་བར་དཀའ་བ་སངས་རྒྱས་ཀྱི་བསྟན་པ་རིན་པོ་ཆེའི་སྣང་བ་མ་ཉམས་པའི་ཆོས་ཚིགས་ཀྱི་ཡུལ་དབུས་སུ་སྐྱེས་ནས་དད་པས་ཆོས་སྒོར་ནི་ཞུགས། ཐོས་པར་དཀའ་བ་རང་རྒྱུད་ཉོན་མོངས་པའི་གཉེན་པོ་དམ་པའི་ཆོས་ཀྱི་སྨན་འཆི་གསོས་ཀྱི་བདུད་རྩི་ལྟ་བུ་ནི་ཐོས། བསམ་པར་དཀའ་བ་རང་ལ་སྐྱེས་བུ་ཆེན་པོའི་ལམ་སྟོན་པའི་བླ་སློབ་ཀྱི་བཀའ་དྲིན་དང་དེའི་ཞལ་ནས་གསུངས་པའི་དགེ་སྡིག་བླང་དོར་གྱི་སྐྱོན་ཡོན་ནི་བསམ་ཤེས། ཚོགས་པར་དཀའ་བ་དམ་པའི་ཆོས་སྒྲུབ་པའི་མཐུན་རྐྱེན་སོགས་རྒྱུ་ཚོགས་ཡོངས་སུ་ཚང་བའི་དུས་འདིར་ལེ་ལོ་དང་ཕྱི་བཤོལ་གྱི་དབང་དུ་མི་གཏོང་བར་དལ་འབྱོར་སྙིང་པོ་ལེན་དགོས་ཏེ། གསང་བ་བསམ་གྱིས་མི་ཁྱབ་པའི་མདོ་སྡེ་ལས། འཇིག་རྟེན་སངས་རྒྱས་འབྱུང་བ་བརྒྱ་ལམ་སྟེ། །མིར་རྙེད་པ་ཡང་ཤིན་ཏུ་རྙེད་པར་དཀའ། །གྲོགས་པོ་གང་དག་དད་དང་ཆོས་ཉན་པ། །འདི་འདྲ་བསྐལ་པ་བརྒྱ་ཡང་རྙེད་པར་དཀའ། །ཞེས་དང༌། སྤྱོད་འཇུག་ལས། དེ་བཞིན་གཤེགས་པ་འབྱུང་བ་དང༌། །དད་དང་མི་ལུས་ཐོབ་པ་དང༌། །དགེ་གོམས་རུང་བ་དེ་ལྟ་བུར། །དཀོན་ན་ནམ་ཞིག་ཐོབ་པར་འགྱུར། །ཞེས་སོ། །དེ་ལྟ་བུའི་དམ་པའི་ཆོས་ཀྱི་མཐུན་རྐྱེན་འཛོམས་པའི་དུས་སུ་ནམ་གཞར་གཏན་གྱི་འདུན་མ་ལྷ་ཆོས་ཡང་དག་པ་ཞིག་མ་སྒྲུབ་པར་དོན་མེད་ཚེ་འདིའི་བྱ་བའི་ངང་དུ་ལུས་ན་དེ་བས་བསླུས་པ་གཞན་མེད་དེ། དེ་ཉིད་ལས། འདི་འདྲའི་དལ་བ་རྙེད་གྱུར་ནས། །བདག་གིས་དགེ་གོམས་མ་བྱས་ན། །འདི་ལས་བསླུས་པ་གཞན་མེད་དེ། །འདི་ལས་རྨོངས་པའང་གཞན་མེད་དོ། །ཞེས་དང༌། བཤེས་སྤྲིང་ལས། གང་ཞིག་གསེར་སྣོད་རིན་ཆེན་སྤྲས་པ་ཡི། །ངན་སྐྱུགས་འཕྱག་པར་བགྱིད་པ་འདི་བས་ནི། །གང་ཞིག་མི་རུ་སྐྱེས་ནས་སྡིག་པ་དག །བགྱིད་པ་དེ་ནི་ཆེས་རབ་བླུན་པོ་ལགས། །ཞེས་དང༌། སློབ་སྤྲིང་ལས། གང་ཞིག་ཐོབ་ནས་སྐྱེ་བའི་རྒྱ་མཚོ་མཐར་བྱེད་ཅིང༌། །བྱང་ཆུབ་མཆོག་གི་ས་བོན་དགེ་བའང་འདེབས་བྱེད་པ། །ཡིད་བཞིན་ནོར་བུ་ལས་ཀྱང་ཡོན་ཏན་ཆེས་ལྷག་པའི། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །ཅེས་སོ། །དེ་ཡང་དམ་པའི་ཆོས་སྒྲུབ་པའི་རྟེན་མི་ལུས་རིན་པོ་ཆེ་འདི་ཉིད་རྒྱུ་མཚན་དུ་མའི་སྒོ་ནས་རྙེད་དཀའ་བ་མ་ཟད་འཇིག་པར་སླ་བའི་ཆོས་ཅན་ཡིན་པས་ཀྱང་ཆོས་ལ་མྱུར་དུ་བརྩོན་པར་རིགས་ཏེ། མི་རྟག་པའི་གཏམ་ལས། འདི་ལྟར་སྐྱེ་པ་ཐམས་ཅད་ཀྱི། །མདུན་ན་གནས་པ་འཆི་བ་སྟེ། །བདག་ཀྱང་དེ་ལས་མ་འདས་པས། །དེ་རིང་ཉིད་དུ་ཆོས་མཛོད་ཅིག །ཅེས་དང༌། སློབ་དཔོན་དཔའ་བོས། ས་འམ་འོན་ཏེ་མཐོ་རིས་ན། །སྐྱེས་ན་ལ་ལ་མ་ཤི་བ། །འགའ་ཞིག་ཁྱོད་ཀྱིས་མཐོང་བ་འམ། །ཐོས་བསམ་འོན་ཏེ་ཐེ་ཚོམ་ཟ། །ཞེས་དང༌། དྲང་སྲོང་ཆེན་པོ་ལྔ་མངོན་ཤེས། །མཁའ་ལ་རྒྱང་རིང་འགྲོ་བ་ཡང༌། །གང་དུ་འཆི་མེད་སྤྱོད་ཡུལ་བའི། །ས་དེར་འགྲོ་བ་ནུས་མ་ཡིན། །ཞེས་དང༌། གང་དུ་གནས་ནི་འཆི་བས་མི་ཚུགས་པའི། །ས་ཕྱོགས་དེ་ནི་གང་ནའང་ཡོད་མ་ཡིན། །ནམ་མཁའ་ལ་མེད་རྒྱ་མཚོའི་འགྲམ་ནའང་མེད། །རི་བོ་དག་གི་ཕུག་ཏུ་ཞུགས་ནའང་མེད། །ཞེས་སོ། །དེར་མ་ཟད་རང་རེའི་ལུས་རྟེན་འདི་ལ་འཚོ་བའི་རྐྱེན་ནི་ཉུང་ཞིང་འཆི་བའི་རྐྱེན་མང་བས་ཀྱང་ཡུན་རིང་གནས་པའི་ངེས་པ་མེད་དེ། བཤེས་སྤྲིང་ལས། ཚེ་ནི་གནོད་མང་རླུང་གིས་བཏབ་པ་ཡི། །ཆུ་ཡི་ཆུ་ལྦུར་བས་ཀྱང་མི་རྟག་ན། །དབུགས་རྔུབས་དབུགས་དབྱུང་ཉིད་ཀྱིས་ལོག་པ་ལས། །སད་ཁོམས་གང་ལགས་དེ་ནི་ངོ་མཚར་ཆེ། །ཞེས་དང༌། སློབ་སྤྲིང་ལས། མར་མེའི་མེ་ལྕེ་ཤུགས་དྲག་རླུང་གིས་བཏབ་པ་ལྟར། །ཚེ་འདི་སྐད་ཅིག་གནས་པའི་གདེངས་ཀྱང་ཡོད་མ་ཡིན། །ཞེས་དང༌། མཚན་མོ་བཟང་མོའི་མདོ་ལས། སང་ཙམ་འཆི་བའང་སུས་ཤེས་ཀྱི། །དེ་རིང་ཉིད་དུ་བརྟུན་ཏེ་བྱ། །འཆི་བདག་སྡེ་ཆེན་དེ་དང་ནི། །ཁྱོད་ཉིད་བཤེས་པ་མ་ཡིན་ནམ། །ཞེས་དང༌། ཚོམས་ལས། སང་དང་འཇིག་རྟེན་ཕྱི་མ་གཉིས། །སྔོན་དུ་གང་འོང་གཏོལ་མེད་ཀྱི། །སང་གི་ཆ་ལ་མ་འབད་པར། །ཕྱི་མའི་དོན་ལ་འབད་པར་རིགས། །ཞེས་སོ། །དེ་ལྟ་བུའི་འཆི་བ་གློ་བུར་ཐོག་ཏུ་བྱུང་དུས། འཆི་མེད་གཉུག་མའི་བཙན་ས་ཟིན་པའམ། འཆི་བྲོད་ཀྱི་གདེངས་ཚད་རྙེད་པ་ཞིག་མ་བྱུང་ཡང༌། འཁྲུལ་སྣང་འཇིགས་སྐྲག་གི་ངང་དུ་འཆི་མི་དགོས་པ་ཞིག་ད་ལྟ་ནས་ཚགས་སུ་ཚུད་པར་བྱ་དགོས་སོ། །དེ་ལྟར་མ་བྱས་ན་ཕྱི་མ་སྡུག་བསྔལ་ལས་མ་འདས་ཏེ། སྤྱོད་འཇུག་ལས། སྐད་ཅིག་གཅིག་བྱས་སྡིག་པས་ཀྱང༌། །བསྐལ་པར་མནར་མེད་གནས་དགོས་ན། །ཐོག་མེད་འཁོར་བར་བསགས་སྡིག་གིས། །ངན་འགྲོར་མི་འགྲོ་སྨོས་ཅི་དགོས། །ཞེས་པ་ལྟར། འོ་སྐོལ་རྣམས་ཚེ་རབས་ཐོག་མ་མེད་པ་ནས་བསགས་པའི་སྡིག་པ་ཡང་འབྲས་བུ་མ་ཕྱུང་ཞིང་གཉེན་པོས་མ་བཅོམ་པར་རང་རྒྱུད་ལ་བག་ཉལ་དུ་ཡོད་པ་ཡིན་པས། བྱས་པའི་ལས་ཀྱི་རྣམ་པར་སྨིན་པ་ནི་འབྱུང་བ་ས་ལའང་མི་སྨིན་ཆུ་ལའང་མི་སྨིན་པར་ཟིན་པའི་ཕུང་པོ་འབའ་ཞིག་ལ་སྨིན་དགོས་ཏེ། མདོ་ལས། ལས་བྱས་བསགས་པ་ནམ་ཡང་མེད་མི་འགྱུར། །འཁོར་བ་ན་ཡང་དཀར་ནག་འབྲས་བུ་སྨིན། །ཞེས་གསུངས་པ་ལྟར། བསགས་པའི་ལས་ནི་སྐྱེ་བ་མང་པོས་བར་ཆོད་ཀྱང་འབྲས་བུ་ཆུད་མི་ཟ་བར་རང་ཐོག་ཏུ་སྨིན་དགོས་ཏེ། ལས་བརྒྱ་པ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་མྱུར་དུ་སྨིན་པར་འགྱུར། །ཞེས་དང༌། ཡོན་ཏན་མཛོད་ལས། ས་བླ་མཐོན་པོར་གཤེགས་པའི་མཁའ་ལྡིང་གི །གྲིབ་མ་རེ་ཞིག་ལྟ་བས་མི་མངོན་ཡང༌། །ལུས་ཅན་དག་དང་འདུ་འབྲལ་སྤངས་པ་བཞིན། །ཚོགས་ཤིང་དུས་ལ་བབ་ཚེ་ལྷག་པར་མངོན། །ཞེས་སོ། །དེ་ལྟ་བུའི་ལས་འབྲས་བསླུ་བ་མེད་པ་ལ་ངེས་ཤེས་རྙེད་ནས་སྡིག་སྤོང་དགེ་སྒྲུབ་ལ་འབད་དགོས་ཏེ། ཀླུ་སྒྲུབ་ཞབས་ཀྱིས། རྒྱ་ཆེའི་ལས་ལས་འབྲས་བུ་ནི། །ཐམས་ཅད་རྒྱ་ཆེར་འབྱུང་བར་འགྱུར། །ཞེས་དང༌། སློབ་དཔོན་དཔའ་བོས། སྡིག་པས་སྡུག་བསྔལ་བསོད་ནམས་ཀྱིས། །བདེའོ་འདྲེས་མས་འདྲེས་མ་སྟེ། །ལས་རྣམས་ཀྱི་ནི་རྣམ་པར་སྨིན། །འདྲ་བ་རྒྱུ་མཚན་ཡིན་པར་རྟོགས། །ཞེས་སོ། །ད་ཕྱིད་ཆད་ལས་ཀྱིས་མི་བརྫི་བའི་ཐབས་དམ་པའི་ཆོས་ལ་མྱུར་དུ་བརྩོན་རིགས་ཏེ། བཤེས་སྤྲིང་ལས། མགོ་འམ་གོས་ལ་གློ་བུར་མེད་ཤོར་ན། །དེ་དག་ཕྱིར་བཟློག་བགྱི་བའང་བཏང་ནས་ཀྱང༌། །ཡང་སྲིད་མེད་པར་བགྱི་སླད་འབད་འཚལ་ཏེ། །དེ་བས་ཆེས་མཆོག་དགོས་པ་གཞན་མ་མཆིས། །ཞེས་སོ། །དེ་ཡང་འཁོར་བའི་རྩ་བ་ནི་བདག་འཛིན་མ་རིག་པ་ཡིན་ལ། དེ་དྲུང་ནས་འབྱིན་པའི་གཉེན་པོ་ནི་བདག་མེད་རྟོགས་པའི་ཤེས་རབ་ཡིན་ཏེ། བཞི་བརྒྱ་པ་ལས། སྲིད་པའི་ས་བོན་རྣམ་ཤེས་ཏེ། །ཡུལ་རྣམས་དེ་ཡི་སྤྱོད་ཡུལ་ལོ། །ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་འགག་པར་འགྱུར། །ཞེས་སོ། །དེར་མ་ཟད་ཆོས་རྣམས་ཀུན་གྱི་མཐར་ཐུག་དོན་དམ་སེམས་ཀྱི་རྡོ་རྗེའམ། སེམས་ཀྱི་གསང་བ་དམ་པ་དེ་ཁོ་ན་ཉིད་ཀྱི་རང་བཞིན་ཡོངས་སུ་མ་ཤེས་ན། གཞན་ཟག་བཅས་ཀྱི་དགེ་བ་གང་གིས་ཀྱང་ཐར་པའི་བདེ་བ་ཐོབ་པ་དང་འཁོར་བའི་སྡུག་བསྔལ་གཞོམ་པར་མི་ནུས་ཏེ། ཞི་བ་ལྷས། གང་གི་ཆོས་ཀྱི་གཙོ་བོ་མཆོག །སེམས་ཀྱི་གསང་འདི་མ་ཤེས་ན། །བདེ་ཐོབ་སྡུག་བསྔལ་གཞོམ་འདོད་ཀྱང༌། །དེ་དག་དོན་མེད་གྱི་ནར་འཁྱམས། །ཞེས་སོ། །དེ་ལྟར་ནང་གི་དེ་ཉིད་ཤེས་པའི་ཐབས་ལ་མི་བརྩོན་པར་དོན་མེད་ཚེ་འདིའི་བྱ་བ་ལ་ཞེན་ན་འཁོར་བ་ལས་ནམ་ཡང་མི་ཐར་ཏེ། སྡུད་པ་ལས། འཁོར་བ་ཆགས་པའི་ཡིད་དང་ལྡན་རྣམས་རྟག་ཏུ་འཁོར། །ཞེས་གསུངས་པས། ད་ནི་ཚེ་འདིའི་བྱ་བ་གང་ལའང་སྙིང་པོ་མེད་པར་གཟིགས་ནས་ཁ་ནང་དུ་ཕྱོགས་ཏེ་རང་སེམས་དྲན་པའི་རྒྱ་ལས་མི་འདའ་བར་ཡང་དག་པའི་ལྟ་བ་ལ་གོམས་པར་བྱ་དགོས་ཏེ། དེ་སྐད་དུ་ཡང་ཇོ་བོ་རྗེའི་ཞལ་སྔ་ནས། འཇིག་རྟེན་སྤྱོད་པ་དག་ལ་ཕར་བལྟས་པས། །བྱས་པ་ཐམས་ཅད་དོན་མེད་སྡུག་བསྔལ་རྒྱུ། །ཅི་ལ་བསམས་ཀྱང་སྙིང་པོ་མི་གདའ་བས། །རང་གི་སེམས་ལ་ལྟ་བར་གོམས་པར་གྱིས། །ཞེས་སོ། །དེ་ལྟ་བུའི་ཟབ་མོའི་ལམ་ལ་གོམས་པར་མ་བྱས་ན་ལྟར་སྣང་ལུས་ངག་གི་དགེ་སྦྱོང་གང་བྱེད་ཀྱང་བྱས་པའི་ཆོས་ཀྱིས་སངས་རྒྱས་མི་འགྲུབ་སྟེ། བཞི་བརྒྱ་པ་ལས། བྱེད་མེད་མྱ་ངན་འདའ་འགྱུར་ཞིང༌། །བྱེད་པས་ཡང་སྲིད་འགྱུར་དེས་ན། །བསམ་ཁྲལ་མེད་པས་མྱ་ངན་ལས། །འདས་པ་ཐོབ་སླ་ཅི་ཤོས་མིན། །ཞེས་གསུངས་པ་ལྟར། ཟག་བཅས་དགེ་མི་དགེ་ལ་སོགས་པའི་ལས་ཅི་བྱེད་ཀྱང་བྱས་པའི་ཆོས་ནི་འཁོར་བའི་རྒྱུ་ལས་མ་འདས་ཤིང༌། དེར་མ་ཟད་མི་གཡོ་བའི་ལས་ཀྱིས་ཀྱང་འཁོར་བ་ལས་མ་འདས་ཏེ། སློབ་དཔོན་དཔའ་བོས། ཁྱོད་ཀྱི་བསྟན་ལ་མི་ཕྱོགས་པའི། །སྐྱེ་བོ་མ་རིག་གིས་ལྡོང་པ། །སྲིད་རྩེའི་བར་དུ་སོང་ནས་ཀྱང༌། །སྡུག་བསྔལ་ཡང་འབྱུང་འཁོར་བ་གྲུབ། །ཅེས་སོ། །འཇིགས་རུང་འཁོར་བའི་གཡང་སའམ་མཐའ་མེད་འཁོར་བའི་རྒྱ་མཚོ་ཆེན་པོ་དེར་ལྷུང་ན་ཐམས་ཅད་སྡུག་བསྔལ་གྱི་རང་བཞིན་ཡིན་ཏེ། མཛོད་ལས། སྡུག་བསྔལ་ཉིད་གསུམ་དང་ལྡན་ཕྱིར། །ཅི་རིགས་མ་ལུས་སྡུག་བསྔལ་ལོ། །ཞེས་གསུངས་པ་ལྟར། འཁོར་བའི་གནས་རིས་མཐོ་དམན་གང་དུ་སྐྱེས་ཀྱང་སྡུག་བསྔལ་མ་གཏོགས་བདེ་བའི་གོ་སྐབས་གཏན་ནས་མེད་དེ། རྗེ་བཙུན་བྱམས་པས། མི་གཙང་བ་ལ་དྲི་ཞིམ་མེད་བཞིན་འགྲོ་ལྔ་དག་ན་བདེ་བ་མེད། །ཅེས་དང༌། འཕགས་པ་ལྷས། སྡུག་བསྔལ་རྒྱ་མཚོ་འདི་ལ་མཐའ། །རྣམ་པ་ཀུན་ཏུ་ཡོད་མིན་ན། །བྱིས་ཁྱོད་འདིར་ནི་བྱིང་བ་ལ། །འཇིགས་པ་ཅི་ན་སྐྱེ་མི་འགྱུར། །ཞེས་སོ། །དེ་ལྟ་བུའི་འཁོར་བ་ལ་འཇིགས་པའི་བློ་བསྐྱེད་ནས་ཐར་པའི་ཐབས་ལ་བརྩོན་རིགས་ཏེ། ཡིད་བཞིན་མཛོད་ལས། འཁོར་བའི་གནས་ན་ཡིད་བརྟེན་འགའ་མེད་དེ། །བདེ་བར་སྣང་ཡང་འགྱུར་བའི་སྡུག་བསྔལ་ཉིད། །གཏན་དུ་འཁོར་བ་ཟོ་ཆུའི་འཁྱུད་མོ་འདྲ། །དེ་ཕྱིར་འདི་ལས་ཐར་ཕྱིར་བརྩོན་འཚལ་ལོ། །ཞེས་སོ། །དེ་ཡང་རང་ཉིད་གཅིག་པུར་ཐར་བས་མི་ཕན་ཏེ། སློབ་སྤྲིང་ལས། ཉེ་དུ་འཁོར་བའི་རྒྱ་མཚོའི་ཁོངས་སུ་ཆུད་གྱུར་པ། །ཀློང་གི་ནང་དུ་ལྷུང་བ་ལྟ་བུར་མཐོང་བཞིན་དུ། །སྐྱེ་ཤི་འཕོས་པས་ངོ་མ་ཤེས་པ་དེ་བོར་ནས། །གལ་ཏེ་བདག་མཐར་བྱེད་ན་དེ་ལས་ཁྲེལ་བོར་མེད། །ཅེས་གསུངས་པ་ལྟར། རང་ཉིད་གཅིག་པུ་ཞི་དོན་གཉེར་གྱི་བློ་སྤངས་ཏེ་རང་གཞན་གྱི་དོན་གཉིས་ཕུན་སུམ་ཚོགས་པ་བསྒྲུབ་པའི་སླད་དུ་ཐོས་བསམ་སྒོམ་གསུམ་ལ་རྩེ་གཅིག་ཏུ་འཇུག་པར་བྱའོ་སྙམ་དུ་རྒྱུ་ལམ་ལ་དམ་བཅའ་བ་ནི། འཇུག་པ་བྱང་ཆུབ་ཏུ་སེམས་བསྐྱེད་པ་ཞེས་པའང་འདི་ཡིན་ལ། དགེ་བ་རྐྱེན་གྱིས་མི་བཤིག་པར་བྱེད་པའི་དངོས་གཞི་དམིགས་མེད་དམ་པའང་འདི་ཡིན་པས། འདི་ནམ་གཞར་གུས་རྟག་གི་སྒོ་ནས་བློ་རྒྱ་མི་ཆུང་བར་སྐྱེས་བུ་ཆེན་པོའི་ལམ་ལ་བརྩོན་པར་བྱ་དགོས་ཏེ། རྒྱལ་སྲས་ཐོགས་མེད་བཟང་པོའི་ཞལ་སྔ་ནས། དལ་འབྱོར་གྲུ་ཆེན་རྙེད་དཀའ་ཐོབ་དུས་འདིར། །བདག་གཞན་འཁོར་བའི་མཚོ་ལས་བསྒྲལ་བྱའི་ཕྱིར། །ཉིན་དང་མཚན་དུ་གཡེལ་བ་མེད་པར་ནི། །ཉན་སེམས་སྒོམ་པ་རྒྱལ་སྲས་ལག་ལེན་ཡིན། །ཅེས་དང༌། སྤྱོད་འཇུག་ལས། མི་ཡི་གྲུ་ལ་བརྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། །གྲུ་འདི་ཕྱི་ནས་རྙེད་དཀའ་བས། །རྨོངས་པ་དུས་སུ་ཉིད་མ་ལོག །ཅེས་དང༌། དེ་བས་སྐྱོ་ངལ་ཀུན་སེལ་ཏེ། །བྱང་ཆུབ་སེམས་ཀྱི་རྟར་ཞོན་ནས། །བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་དང༌། མདོ་སྡེ་རྒྱན་ལས། མགོ་ལ་སེམས་ཅན་ཁུར་ཆེན་འཁུར་བ་ཡི། །སེམས་དཔའ་མཆོག་རྣམས་དལ་གྱིས་འགྲོར་མི་མཛེས། །བདག་གཞན་སྣ་ཚོགས་འཆིང་བས་རབ་བཅིངས་པས། །བརྩོན་པ་བརྒྱ་འགྱུར་དུ་ནི་བྱ་བར་རིགས། །ཞེས་དང༌། སྡུད་པ་ལས། བརྩོན་འགྲུས་ཀྱིས་ནི་དཀར་པོའི་ཆོས་ཀྱི་ཡོན་ཏན་དང༌། །ཡེ་ཤེས་མཐའ་ཡས་རྒྱལ་བའི་བང་མཛོད་བརྙེས་པར་འགྱུར། །ཞེས་སོ། །དེ་ཡང་དོན་མེད་ཚེ་འདིའི་བྱ་བ་ལ་བརྩོན་པ་ལྟ་བུ་མ་ཡིན་པར་དོན་ཆེན་གཏན་གྱི་འདུན་མའི་ཡང་རྩེ་ནི་རྣམ་པ་ཐམས་ཅད་མཁྱེན་པའི་གོ་འཕང་ཡིན་ལ། དེའི་དངོས་རྒྱུ་ཐུན་མོང་མ་ཡིན་པ་ནི་དམ་པའི་ཆོས་ཡིན་པས། དེ་གང་ལས་ཐོས་པར་བྱ་བའི་ཡུལ་ནི་དགེ་བའི་བཤེས་གཉེན་ཡིན་པས། ཐོག་མར་དེ་བསྟེན་ནས་མཉེས་པའི་ཐབས་ལ་བརྩོན་དགོས་ཏེ། དེ་ཡང་སྡོང་པོ་བཀོད་པ་ལས། ཐམས་ཅད་མཁྱེན་པའི་གོ་འཕང་ནི་དགེ་བའི་བཤེས་གཉེན་གྱི་གདམས་པ་ལ་རག་ལས་སོ། །ཞེས་དང༌། ཡུམ་བར་པ་ལས། རྣམ་པ་ཐམས་ཅད་མཁྱེན་པའི་གོ་འཕང་ཐོབ་པར་འདོད་པས། ཐོག་མ་ཉིད་དུ་དགེ་བའི་བཤེས་གཉེན་ལ་བསྟེན་པར་བྱ། བསྙེན་བཀུར་བར་བྱའོ། །ཞེས་དང༌། སྡུད་པ་ལས། སློབ་མ་བཟང་པོ་བླ་མར་གུས་ལྡན་དེ་དག་གིས། །བླ་མ་མཁས་པ་དག་ལ་རྟག་ཏུ་བསྟེན་པར་བྱ། །ཅི་ཕྱིར་ཞེ་ན་མཁས་པའི་ཡོན་ཏན་དེ་ལས་བྱུང༌། །སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་དང༌། སྐྱེས་རབས་ལས། དམ་པ་རྣམས་ནི་སུས་ཀྱང་མི་བསྲིང་སྟེ། །དུལ་བའི་ཚུལ་གྱིས་བཤེས་གཉེན་བསྟེན་པར་བྱ། །དེ་དང་ཉེ་ན་དེ་ཡི་ཡོན་ཏན་རྡུལ། །ཆེད་དུ་མ་བསྒོས་པ་ཡང་གོས་པར་འགྱུར། །ཞེས་དང༌། ཡོན་ཏན་མཛོད་ལས། ཇི་ལྟར་མ་ལ་ཡ་ཡི་ནགས་ཀླུང་དུ། །རྣམ་པར་འཁྱམས་པའི་སྡོང་དུམ་ཕལ་པ་ཡང༌། །ཡལ་འདབ་བརླན་པའི་ཙནྡན་དྲིས་བསུངས་ལྟར། །གང་ལ་བརྟེན་པ་དེ་ཡི་རྗེས་སུ་འགྲོ། །ཞེས་སོ། །དེ་ལ་དགེ་བའི་བཤེས་གཉེན་གྱི་མཚན་ཉིད་ནི། ཐུན་མོང་དུ་མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་བརྩོན་བཅས་ལྷག་པར་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤང་ལ་བསྟེན། །ཞེས་མཚན་ཉིད་བདུན་ལྡན་དུ་གསུངས་པ་དང༌། ཁྱད་པར་སོ་ཐར་གྱི་སྐབས་སུ་ནི། འདུལ་བ་མེ་ཏོག་ཕྲེང་རྒྱུད་ལས། ཚུལ་ཁྲིམས་དག་ཅིང་འདུལ་བའི་ཆོ་ག་ཤེས། །ནད་པར་སྙིང་རྗེ་འཁོར་ལ་བྱམས་པ་དང༌། །ཆོས་དང་ཟང་ཟིང་ཕན་འདོགས་བརྩོན་པ་དང༌། །དུས་སུ་འདོམས་པ་གང་ཡིན་བླ་མར་བསྔགས། །ཞེས་མཚན་ཉིད་ལྔ་ལྡན་དུ་གསུངས་པ་དང༌། བྱང་སྡོམ་གྱི་སྐབས་སུ་རྒྱ་ཆེན་སྤྱོད་པའི་ལུགས་ལ། ལམ་སྒྲོན་ལས། སྡོམ་པའི་ཆོ་ག་ལ་མཁས་དང༌། །བདག་ཉིད་གང་ཞིག་སྡོམ་ལ་གནས། །སྡོམ་པ་འབོགས་བཟོད་སྙིང་རྗེར་ལྡན། །བླ་མ་བཟང་པོར་ཤེས་པར་བྱ། །ཞེས་མཚན་ཉིད་བཞི་ལྡན་དུ་གསུངས་པ་དང༌། ཟབ་མོ་ལྟ་བའི་ལུགས་ལ། སྤྱོད་འཇུག་ལས། རྟག་པར་དགེ་བའི་བཤེས་གཉེན་ནི། ཐེག་ཆེན་དོན་ལ་མཁས་པ་དང༌། །བྱང་ཆུབ་སེམས་དཔའི་བརྟུལ་ཞུགས་དག །སྲོག་གི་ཕྱིར་ཡང་མི་གཏོང་ངོ༌། །ཞེས་མཚན་ཉིད་གཉིས་ལྡན་དུ་གསུངས་པ་དང༌། དེ་ནས་སྔགས་སྡོམ་གྱི་སྐབས་སུ། བརྟག་གཉིས་ལས། རང་འདོད་ལྷ་མཉམ་རྣལ་འབྱོར་པ། །རབ་མཐོང་སྔགས་ཀྱི་ཕ་རོལ་སོན། །ཞེས་མཚན་ཉིད་གསུམ་ལྡན་དུ་གསུངས་པ་དང༌། ཇི་ལྟར་བསྟེན་པའི་ཚུལ་ཡང་མདོ་སྡེ་རྒྱན་ལས། བཀུར་སྟི་རྙེད་པ་དག་དང་རིམ་གྲོ་དང༌། །སྒྲུབ་པའི་སྒོ་ནས་བཤེས་གཉེན་བསྟེན་པར་བྱ། །ཞེས་པ་ལ་སོགས་པ་བླ་སློབ་ཀྱི་མཚན་ཉིད་མདོ་རྒྱུད་སོ་སོ་ནས་རྒྱས་པར་གསུངས་མོད་ཀྱི། མདོར་བསྡུ་ན་མཉམ་མེད་དྭགས་པོ་རིན་པོ་ཆེའི་ཞལ་སྔ་ནས། རྟོགས་པ་ཐུགས་རྗེ་ལྡན་པའི་བླ་མ་བསྟེན། །ཞེས་བླ་མའི་མཚན་ཉིད་དང༌། སློབ་མའི་མཚན་ཉིད་ཀྱང༌། དད་གུས་སྐལ་བ་ལྡན་པའི་སློབ་མ་བསྟེན། །ཞེས་སོ། །དེ་ཡང་ཐོག་མར་བླ་སློབ་ཀྱི་འབྲེལ་བ་བརྟག་དགོས་པ་ནི། བླ་མ་ལྔ་བཅུ་པ་ལས། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་འགྱུར་བས། །དཔའ་བོས་དང་པོར་བླ་མ་དང༌། །སློབ་མའི་འབྲེལ་བ་བརྟག་པར་བྱ། །ཞེས་སོ། །དེང་སང་གི་དུས་ན་དེ་ལྟ་བུའི་མཚན་ཉིད་ཀུན་ལྡན་ཡང་རྙེད་དཀའ་བར་གསུངས་ཏེ། དོན་དམ་བསྙེན་པ་ལས། རྩོད་དུས་དབང་གིས་བླ་མ་སྐྱོན་ཡོན་འདྲེས། །རྣམ་པ་ཀུན་ཏུ་སྐྱོན་མེད་ཡོད་མ་ཡིན། །ཡོན་ཏན་ལྷག་པ་གང་ཡིན་ལེགས་བརྟག་ནས། །བུ་རྣམས་ཀྱིས་ནི་དེ་ལ་བསྟེན་པར་བྱ། །ཞེས་སོ། །དེ་ཡང་ཆོས་དང་མ་འབྲེལ་གོང་ནས་ལེགས་པར་བརྟག་དགོས་ཤིང་དེ་ལྟར་མ་བརྟགས་ན་ངལ་བ་ཆུད་གསོད་པར་འགྱུར་ཏེ། ཡོན་ཏན་མཛོད་ལས། དེ་ཕྱིར་དམ་པ་ལེགས་པར་མ་བརྟགས་ན། །དད་པ་ཅན་གྱི་དགེ་ཚོགས་ཆུད་གསན་ཏེ། །དལ་བ་སྐབས་ཤིག་རྙེད་པ་སྦྲུལ་གདུག་དང༌། །ཤིང་གི་གྲིབ་མ་ནོར་བཞིན་བསླུ་བར་འགྱུར། །ཞེས་གསུངས་པས་ཐོག་མ་ཉིད་དུ་བརྟག་པ་གལ་ཆེ། ཆོས་དང་འབྲེལ་ཟིན་ནས་སྐྱོན་ལ་མི་བརྟག་པར་ཅི་མཛད་ལེགས་པར་མཐོང་བའི་མོས་གུས་ཀྱིས་བསྟེན་དགོས་དེ་ལྟར་མ་ཡིན་ན། རྒྱུད་ལས། ཚིགས་བཅད་གཅིག་ཙམ་ཐོས་པ་ལའང༌། །བླ་མ་དག་ཏུ་མ་བཟུང་ན། །ཁྱི་ཡི་སྐྱེ་བ་བརྒྱ་བླངས་ཏེ། །སྨེ་ཤ་ཅན་དུ་སྐྱེ་བར་འགྱུར། །ཞེས་སོ། །དེ་ལྟར་བླ་མའི་སྐྱོན་ལ་མི་ལྟ་བར་ཡོན་ཏན་ལ་མཇལ་དགོས་པ་ཡང༌། རྒྱུད་ལས། བླ་མའི་ཡོན་ཏན་ཐམས་ཅད་བཟུང༌། །སྐྱོན་ནི་ནམ་ཡང་མི་སེམས་ཤིང༌། །ཡོན་ཏན་བཟུང་ན་དངོས་གྲུབ་ཐོབ། །སྐྱོན་གྱིས་དངོས་གྲུབ་ཉམས་པར་བྱེད། །ཅེས་སོ། །མདོར་ན་ཅི་ཡོད་བླ་མའི་ཕྱོགས་སུ་གཏོང་ནས་མཉེས་པར་བྱ་དགོས་ཏེ། བླ་མ་ལྔ་བཅུ་པ་ལས། འདིར་མང་སྨོས་པས་ཅི་ཞིག་བྱ། །བླ་མ་མཉེས་བྱ་གང་ཡིན་བྱ། །མི་མཉེས་བྱེད་ཀུན་སྤངས་ནས་ནི། །བླ་མ་ཡོངས་སུ་མཉེས་པར་བྱ། །ཞེས་དང༌། །སྡོམ་འབྱུང་ལས། མཆོད་པ་ཐམས་ཅད་ཡོངས་སྤངས་ཏེ། །བླ་མར་མཆོད་པ་ཡང་དག་བརྩམ། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་ནི་ཐོབ་པར་འགྱུར། །ཞེས་སོ། །དེ་ཡང་སློབ་མའི་རྒྱུད་ལ་བླ་མའི་བྱིན་རླབས་དང་ཡོན་ཏན་འཇུག་པ་ལ་དད་པ་ཁོ་ནར་གཙོ་ཆེ་སྟེ། ཆོས་བཅུ་པའི་མདོ་ལས། དད་པ་མེད་པའི་མི་རྣམས་ལ། །དཀར་པོའི་ཡོན་ཏན་ག་ལ་སྐྱེ། །ས་བོན་མི་ཡིས་ཚིག་པ་ལ། །མྱུ་གུ་སྔོན་པོ་ཇི་བཞིན་ནོ། །ཞེས་དང༌། དཀོན་མཆོག་སྒྲོན་མེའི་མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཡོན་ཏན་ཐམས་ཅད་འབྱུང་ཞིང་འཕེལ་བར་བྱེད། །དད་པ་གཏེར་དང་ནོར་དང་རྐང་པའི་མཆོག །ལག་པ་བཞིན་དུ་དགེ་རྩ་སྡུད་པ་ཡིན། །ཞེས་པ་ལ་སོགས་པ་དད་པའི་དགོས་པ་དང་ཕན་ཡོན་རྒྱ་ཆེར་གསུངས་མོད་ཀྱི། མདོར་བསྡུ་ན་ཨོ་རྒྱན་ཆེན་པོས། དད་མེད་ཆུ་དཀྱིལ་རྡོ་རིལ་ལྟ་བུ་ལ། །ཐུགས་རྗེའི་ལྕགས་ཀྱུས་ནམ་ཡང་ཟིན་དུས་མེད། །ཅེས་དང༌། རྒྱུད་བླ་མ་ལས། རང་བྱུང་རྣམས་ཀྱི་ཡེ་ཤེས་ནི། །དད་པ་ཉིད་ཀྱིས་རྟོགས་བྱ་ཡིན། །ཞེས་དང༌། མདོ་ལས། དོན་དམ་པ་ནི་དད་པས་རྟོགས་པར་བྱ་བ་ཁོ་ནའོ། །ཞེས་སོ། །དེས་ན་རྣམ་པ་ཀུན་ཏུ་དད་པ་འགྱུར་ལྡོག་མེད་པའི་སྒོ་ནས་བླ་མ་ལྔ་བཅུ་པ་སོགས་ལས་ཇི་ལྟར་བྱུང་བ་བཞིན་དུ་བསྟེན་པ་དང༌། བསྟེན་ནས་ཆོས་ཉན་པའི་དུས་སུ་ཡང༌། རྒྱུད་ལས། རྟོག་པ་ཐམས་ཅད་ལེགས་པར་བསྡུས་ནས་ནི། །ཤིན་ཏུ་བསམ་པ་བཟང་པོའི་སེམས་ཀྱིས་ཉོན། །བརྗེད་ངས་བློ་ལ་ཧེ་རུ་ཀ་སོགས་དང༌། །བདེ་བར་གཤེགས་པ་རྣམས་ཀྱིས་བྱིན་མི་རློབས། །ཞེས་དང༌། སྡུད་པ་ལས། དགའ་དང་གུས་དང་དད་པའི་མཆོག་ནི་ཉེར་བཞག་སྟེ། །སྒྲིབ་པ་ཉོན་མོངས་སེལ་ནས་དྲི་མ་ལས་འདས་པ། །གང་ལ་དཔའ་རྣམས་སྤྱོད་པ་དེ་ནི་མཉན་པར་བགྱི། །ཞེས་དང༌། ས་ཡི་སྙིང་པོའི་མདོ་ལས། གཅིག་ཏུ་དད་ཅིང་གུས་པས་ཆོས་མཉན་གྱིས། །དེ་ལ་འཕྱ་ཞིང་སྐུར་པ་མི་བྱའོ། །ཆོས་སྨྲ་བ་ལ་མཆོད་པར་བྱ་བ་ནི། །སངས་རྒྱས་འདྲ་བར་དེ་ལ་འདུ་ཤེས་བསྐྱེད། །ཅེས་སོ། །གཞན་ཡང་སྤང་བྱ་སྣོད་ཀྱི་སྐྱོན་གསུམ། །དྲི་མ་དྲུག མི་འཛིན་པ་ལྔ། བླང་བྱ་ཡང་དག་པའི་འདུ་ཤེས་བཞི་བསྟེན་པ། དེའི་མི་མཐུན་ཕྱོགས་ལོག་པའི་འདུ་ཤེས་བཞི་སྤོང་བ། ཕར་ཕྱིན་དྲུག་དང་ལྡན་ཚུལ། སྤྱོད་ལམ་གཞན་བསྟན་པ་སོགས་ཆོས་ཉན་པའི་ཀུན་སློང་དང་ཀུན་ཏུ་སྤྱོད་པ་ཐམས་ཅད་མདོ་རྒྱུད་རྣམས་ལས་ཇི་ལྟར་གསུངས་པའི་ཚུལ་དང་མཐུན་པར་བཅོས་ཏེ་གསན་པར་བྱ་དགོས་སོ། །དེ་ལྟར་མ་ཡིན་ན་ཆོས་ཀྱིས་རང་རྒྱུད་ལ་མི་ཕན་པར་མ་ཟད་སླར་ཆོས་དྲེག་ཏུ་འགྲོ་བར་གསུངས་ཏེ། མཉམ་མེད་དྭགས་པོ་རིན་པོ་ཆེས། ཆོས་ཆོས་བཞིན་དུ་མ་བྱས་ན་ཆོས་ཀྱིས་སླར་ངན་སོང་དུ་འགྲོ་བའི་རྒྱུ་བྱས་པས་དོན་མེད་ཅེས་གསུངས་པའང་དད་གུས་དང་ཀུན་སྤྱོད་ལ་རག་ལས་པས་སོ། །དེ་ལྟར་བསྟེན་པའི་རྗེས་སུ་གང་ལ་བསླབ་པར་བྱ་བའི་ཤེས་བྱ་ཆོས་ཀྱི་རིམ་པ་ཡང༌། ས་པཎ་གྱིས། རང་བློ་ཤེས་བྱ་ཀུན་ལ་མ་སྦྱངས་ན། །ཐམས་ཅད་མཁྱེན་པ་ནམ་མཁའི་མཐའ་ལྟར་རིང༌། །ཞེས་དང༌། མདོ་སྡེ་རྒྱན་ལས། རིག་པའི་གནས་ལྔ་དག་ལ་མཁས་པར་མ་བྱས་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ། །དེ་ལྟ་བས་ན་གཞན་དག་ཚར་གཅད་རྗེས་འཛིན་དང༌། །བདག་ཉིད་ཀུན་ཤེས་བྱ་ཕྱིར་དེ་ལ་དེར་བརྩོན་བྱ། །ཞེས་གསུངས་པ་ལྟར། སྒྲ་དང་ཚད་མ་ཚར་བཅད་ཀྱི་རིགས་གནས་དང༌། བཟོ་དང་གསོ་བ་རྗེས་འཛིན་གྱི་རིག་གནས་དང༌། ནང་དོན་རིག་པ་ཀུན་ཤེས་ཀྱི་རིག་གནས་ཏེ་རིག་པའི་གནས་ཆེན་ལྔ་དང༌། དཀར་རྩིས། སྙན་ངག སྡེབ་སྦྱོར། མངོན་བརྗོད། ཟློས་གར་བཅས་རིག་གནས་ཆུང་བ་ལྔ་སྟེ། སྤྱིར་བཅུ་ཕྲག་རིག་པའི་གནས་མཐའ་དག་ལ་བསླབ་དགོས་པ་སྟེ། རྗེ་དྷརྨ་ཀཱ་རའི་ཞལ་སྔ་ནས། གྲགས་པའི་གཏེར་གྱུར་ཡོན་ཏན་བྱེ་བའི་མཛོད། །མཁས་པའི་ཁང་བཟང་རྩེ་མོར་འཛེག་འདོད་ན། །བརྡ་དང་ཐ་སྙད་རྣམ་པར་སྦྱོར་བ་ཡི། །འཛེག་སྐས་འདི་ལ་མི་བརྟེན་ཐབས་གཞན་ཅི། །ཞེས་དང༌། ཀླུ་སྒྲུབ་ཞབས་ཀྱིས། ཐ་སྙད་ལ་ནི་མ་བརྟེན་པར། །དམ་པའི་དོན་ནི་རྟོགས་མི་འགྱུར། །དམ་པའི་དོན་ནི་མ་རྟོགས་ན། །མྱ་ངན་འདས་པའང་ཐོབ་མི་འགྱུར། །ཞེས་དང༌། དབུ་མ་སྙིང་པོ་ལས། ཡང་དག་ཀུན་རྫོབ་རྣམས་ཀྱི་སྐས། །མེད་པར་ཡང་དག་ཁང་ཆེན་གྱི། །སྟེང་དུ་འགྲོ་བའི་བྱ་བ་ནི། །མཁས་ལ་རུང་བར་མ་ཡིན་ནོ། །ཞེས་སོ། །དེ་ལས་ཁྱད་པར་དུ་ནང་དོན་རིག་པ་མདོ་སྡེ་སྣོད་གསུམ་དང་སྔགས་རྒྱུད་སྡེ་བཞི་ལ་སོགས་པ་ཐེག་པ་ཆེ་ཆུང་གི་ཆོས་ཐམས་ཅད་ལ་བསླབ་པར་བྱ་དགོས་པ་ནི། སྤྱོད་འཇུག་ལས། དམན་དང་མཆོག་གི་ཆོས་རྣམས་ལ། །མཚུངས་པར་གུས་པས་ཀུན་ཏུ་སྤྱད། །ཅེས་གསུངས་པ་ལྟར། ཐོག་མར་འཁོར་བ་ལ་སྐྱོ་བ་སྐྱེས་ནས་ངེས་འབྱུང་གི་ཆོས་ལ་བློ་སྦྱངས་དགོས་པ་ནི། བཞི་བརྒྱ་པ་ལས། གང་ལ་འདིར་སྐྱོ་ཡོད་མིན་པ། །དེ་ལ་ཞི་གུས་ག་ལ་ཡོད། །ཅེས་གསུངས་པས། དེ་ལ་དང་པོ་འཁོར་བའི་སྡུག་བསྔལ་ཤེས་པར་བྱ་བ་དང༌། དེའི་རྒྱུ་ཀུན་འབྱུང་སྤང་བར་བྱ་བ་དང༌། ཐར་པའི་བདེ་བ་མངོན་དུ་བྱ་བའི་འགོག་པ་རིག་པར་བྱ་བ་དང༌། དེའི་རྒྱུ་ལམ་རྒྱུད་ལ་བསྟེན་པར་བྱ་བའི་སྒོ་ནས་བདེན་པ་བཞིའི་རང་བཞིན་ཤེས་པར་བྱ་དགོས་ཏེ། རྒྱུད་བླ་མ་ལས། ནད་ནི་ཤེས་བྱ་ནད་ཀྱི་རྒྱུ་ནི་སྤང་བྱ་ལ། །བདེ་གནས་ཐོབ་བྱ་སྨན་ནི་བསྟེན་པར་བྱ་བ་ལྟར། །སྡུག་བསྔལ་རྒྱུ་དང་དེ་འགོག་པ་དང་དེ་བཞིན་ལམ། །ཤེས་བྱ་སྤང་བྱ་རིག་པར་བྱ་ཞིང་བསྟེན་པར་བྱ། །ཞེས་སོ། །དེ་ལས་བསྟེན་བྱའི་ལམ་ནི་བསླབ་པ་གསུམ་ཡིན་ཏེ། བཤེས་སྤྲིང་ལས། ལྷག་པའི་ཚུལ་ཁྲིམས་ལྷག་པའི་ཤེས་རབ་དང༌། །ལྷག་པའི་སེམས་ལ་རྟག་ཏུ་བསླབ་པར་བགྱི། །བསླབ་པ་བརྒྱ་རྩ་ལྔ་བཅུ་ལྷག་གཅིག་ནི། །གསུམ་པོ་འདི་ནང་ཡང་དག་འདུ་བར་འགྱུར། །ཞེས་དང༌། སོ་སོར་ཐར་པ་མདོར་བསྡུས་པའི་ཚིགས་སུ་བཅད་པ་ལས་ཀྱང༌། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་བྱས། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཅེས་སོ། །སྒོས་སུ་ཉན་ཐོས་ཀྱི་ཐེག་པ་དེ་ལས་ཐེག་པ་ཆེན་པོའི་འདི་ཁྱད་པར་བདུན་གྱིས་འཕགས་ཏེ། མདོ་སྡེ་རྒྱན་ལས། དམིགས་པ་ཆེན་པོ་ཉིད་དང་ནི། །དེ་བཞིན་སྒྲུབ་པ་གཉིས་དག་དང༌། །ཡེ་ཤེས་བརྩོན་འགྲུས་རྩོམ་པ་དང༌། །ཐབས་ལ་མཁས་པ་གང་ཡིན་དང༌། །ཡང་དག་གྲུབ་པ་ཆེན་པོ་དང༌། །སངས་རྒྱས་ཕྲིན་ལས་ཆེན་པོ་སྟེ། །ཆེན་པོ་བདུན་དང་ལྡན་པའི་ཕྱིར། །ཐེག་ཆེན་ཞེས་སུ་ངེས་པར་བརྗོད། །ཅེས་སོ། །དེའི་ནང་ནས་ཐབས་སྙིང་རྗེ་ཆེན་པོ་འབའ་ཞིག་གིས་ཀྱང་ཐེག་ཆེན་ཁྱད་པར་འཕགས་པར་བཤད་དེ། སྤྱོད་འཇུག་ལས། འདི་ནི་བྱང་ཆུབ་སེམས་སྟོབས་ཀྱིས། །སྔོན་གྱི་སྡིག་པ་ཟད་བྱེད་ཅིང༌། །བསོད་ནམས་རྒྱ་མཚོ་སྡུད་པས་ན། །ཉན་ཐོས་རྣམས་ལས་མཆོག་ཏུ་བཤད། །ཅེས་དང༌། རིན་ཆེན་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང༌། །སྤྱོད་པ་ཡོངས་བསྔོ་མ་བཤད་དེས། །ཐེག་པ་ཆེན་པོ་ག་ལ་འགྱུར། །ཞེས་སོ། །དེ་ལྟ་བུའི་ཐབས་གཉིས་ལྡན་གྱི་ཆེ་བའི་བདག་ཉིད་ཅན་རྒྱལ་སྲས་བྱང་ཆུབ་སེམས་དཔའི་གཞུང་ལམ་ཐེག་པ་ཆེན་པོའི་སྡེ་སྣོད་རྣམས་ལ་བསླབ་པར་བྱ་དགོས་པ་ནི། ཀུན་མཁྱེན་དྲི་མེད་འོད་ཟེར་གྱིས། རྒྱས་སྲས་རྣམས་ཀྱིས་ཀུན་ལ་བསླབ་བྱ་སྟེ། །གཙོ་བོ་ཕ་རོལ་ཕྱིན་པ་དྲུག་ལ་བསླབ། །ཅེས་སོ། །དེ་ཡང་བྱང་ཆུབ་སེམས་དཔའི་སྤྱོད་པ་རྒྱ་མཚོ་ལྟ་བུའི་ནང་ནས་གཙོ་བོ་ཕ་རོལ་ཏུ་ཕྱིན་པ་དྲུག་ཏུ་གྲངས་ངེས་པའི་ཚུལ། མདོ་སྡེ་རྒྱན་ལས། དབུལ་བ་འདོར་བར་བྱེད་པ་དང༌། །བསིལ་བ་ཐོབ་དང་ཁྲོ་བཟོད་དང༌། །མཆོག་སྦྱོར་བ་དང་ཡིད་འཛིན་དང༌། །དོན་དམ་ཤེས་པའི་ཕྱིར་བཤད་དོ། །ཞེས་སོ། །དེ་དག་གི་གོ་རིམ་ངེས་པ་ཡང་དེ་ཉིད་ལས། སྔ་མ་ལ་བརྟེན་ཕྱི་མ་སྐྱེ། །དམན་དང་མཆོག་ཏུ་གནས་ཕྱིར་དང༌། །རགས་པ་དང་ནི་ཕྲ་བའི་ཕྱིར། །དེ་དག་རིམ་པས་གནས་པ་ཡིན། །ཅེས་སོ། །དེ་ལས་ཀྱང་གཙོ་བོ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསྟེན་དགོས་ཏེ། སྤྱོད་འཇུག་ལས། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་དང༌། གང་ཕྱིར་ལུང་ལས་ལམ་འདི་ཉིད། །མེད་པ་བྱང་ཆུབ་མེད་པར་གསུངས། །ཞེས་དང༌། སྡུད་པ་ལས། ཤེས་རབ་མེད་ན་ཕ་རོལ་ཕྱིན་ལྔ་ཡིས། །རྫོགས་པའི་བྱང་ཆུབ་རེག་པར་ནུས་མ་ཡིན། །ཞེས་དང༌། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། །ཁམས་གསུམ་མ་ལུས་པ་ལས་ཡང་དག་འདའ་བར་འགྱུར། །ཞེས་སོ། །ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་འདི་ལ་ཡང༌། །དངོས་བསྟན་སྟོང་ཉིད་ཀྱི་རིམ་པ། སྦས་དོན་མངོན་རྟོགས་ཀྱི་རིམ་པ་གཉིས་སུ་ཡོད་པ་ལས། གཙོ་བོ་དངོས་བསྟན་སྟོང་ཉིད་ཀྱི་རིམ་པ་དབུ་མའི་གཞུང་ལ་བསླབ་དགོས་པ་ནི། ཆོས་འབྱུང་བ་མེད་པར་བསྟན་པའི་མདོ་ལས། ཡང་དག་དོན་གྱི་མཐའ་འདི་མ་རྟོགས་ན། །བསྟན་པ་འདི་ལ་སུ་ཡང་གྲོལ་མི་འགྱུར། །ཞེས་དང༌། སློབ་དཔོན་ཀླུ་སྒྲུབ་ཞབས་ཀྱིས། མཚན་མ་མེད་པར་མ་རྟོགས་པ། །ཁྱོད་ཀྱིས་ཐར་པ་མེད་པར་གསུངས། །ཞེས་དང༌། དཔལ་ལྡན་ཟླ་བ་གྲགས་པའི་ཞལ་སྔ་ནས། སློབ་དཔོན་ཀླུ་སྒྲུབ་ཞབས་ཀྱི་ལམ་ལས་ནི། །ཕྱི་རོལ་གྱུར་ལ་ཞི་བའི་ཐབས་མེད་དོ། །ཞེས་དང༌། བཞི་བརྒྱ་པ་ལས། ཞི་སྒོ་གཉིས་པ་མེད་པ་དང༌། །ལྟ་བ་ངན་རྣམས་འཇིག་བྱེད་ཅིང༌། །ཞེས་དང༌། རྩ་ཤེར་ལས། སྟོང་ཉིད་ལྟ་བ་ཐམས་ཅད་ནི། །ངེས་པར་འབྱིན་པར་རྒྱལ་བས་གསུངས། །ཞེས་སོ། །དེ་ཡང་ལྟ་བ་རྐྱང་པའི་ཆ་ལ་དཔྱད་ན་དབུ་མ་ལས་ལྷག་པའི་ལྟ་བ་གསང་སྔགས་ལའང་ཡོད་པར་མི་བཞེད་དེ། ས་པཎ་གྱིས། དབུ་མ་ལས་ལྷག་ལྟ་ཡོད་ན། །ལྟ་དེ་སྤྲོས་པ་ཅན་དུ་གྱུར། །ཞེས་སོ། །དེ་ལྟ་བུའི་མཐའ་བྲལ་དབུ་མ་ཆེན་པོའི་ལྟ་བ་ཇི་བཞིན་པར་རྟོགས་ན་མཁས་པའི་ནང་ནས་མཆོག་ཏུ་གྱུར་པ་འདི་ཡིན་ཏེ། འཕགས་པ་ལྷས། ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་ཀྱང་མིན་པ། །མཐའ་བཞི་ལས་གྲོལ་དབུ་མ་པ། །མཁས་པའི་གནས་པ་དེ་ཁོ་ན། །ཞེས་དང༌། མཁས་འཇུག་ལས། མཁས་གང་ཤེས་བྱའི་དེ་ཁོ་ན། །ཇི་བཞིན་རྟོགས་པ་ཡིན་པར་འདོད། །ཅེས་སོ། །དེ་ལྟར་ཐབས་དང་ཤེས་རབ་ཀྱི་ཆ་ལས་ཁྱད་པར་འཕགས་པའི་ཐེག་པ་ཆེན་པོ་དེ་ལའང་ནང་གསེས་སུ་རྒྱུ་ཡི་ཐེག་པ་དང༌། འབྲས་བུའི་ཐེག་པ་གཉིས་སུ་ཡོད་པ་ལས། རྒྱུའི་ཐེག་པས་བདེན་གཉིས་བཟང་ངན་བླང་དོར་དུ་བྱས་པས་ཡུན་རིང་པོར་འབྲས་བུ་མི་ཐོབ་པས། ཡང་སྒོས་དེ་བས་ཐབས་ཤེས་ཆེ་ཁྱད་པར་དུ་འཕགས་པའི་ཉེ་ལམ་འབྲས་བུའི་ཐེག་པ་ལ་ཞུགས་དགོས་ཏེ། སམྦུ་ཊ་ལས། གང་གིས་བསྐལ་པ་བྱེ་བ་རུ། །སྒྲུབ་པར་དཀའ་བའི་སངས་རྒྱས་ཀྱང༌། །ཚེ་འདི་ཉིད་ལ་སྟེར་བས་ན། །འབྲས་བུའི་ཐེག་པ་ཞེས་བྱའོ། །ཞེས་སོ། །དེ་གཉིས་ཀྱི་ཁྱད་པར་ཡང་བཞེད་ཚུལ་མི་འདྲ་བ་མང་དུ་མཆིས་ཀྱང་ཐུན་མོང་དུ། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང༌། །ཐབས་མང་དཀའ་བ་མེད་པ་དང༌། །དབང་པོའི་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས། །ཞེས་པ་ལ་སོགས་པ་ཁྱད་པར་དུ་མའི་སྒོ་ནས་འཕགས་པའི་སྔགས་ཀྱི་ཐེག་འདི་ལའང༌། སྤྱིར་རྒྱུད་སྡེའི་རྣམ་གྲངས་བསམ་གྱིས་མི་ཁྱབ་པར་བཞུགས་ཀྱང་བསྡུ་ན་ཡོངས་གྲགས་སུ་བཞིར་ངེས་ཏེ། རྡོ་རྗེ་སྙིང་པོར། རྒྱུད་སྡེའི་དགོངས་པ་མཐའ་ཡས་ཀྱང༌། །རྣམ་པ་བཞི་རུ་ཡང་དག་བསྡུ། །ཞེས་དང༌། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལའོ། །ཞེས་གསུངས་པ་ལྟར། གདུལ་བྱའི་དབང་ལས་བློ་རིམ་བཞི་དང༌། མི་རིགས་བཞི་དང༌། ཆགས་པ་བཞི་དང༌། དུས་བཞི་ལ་སོགས་པ་རྒྱུ་མཚན་དུ་མའི་སྒོ་ནས་རྒྱུད་སྡེ་བཞིར་བཞག་པའི་དབང་དུ་བྱས་ཏེ། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་རྒྱུད། རྣལ་འབྱོར་བླ་ན་མེད་པའི་རྒྱུད་ཅེས་བཞིར་དབྱེ་བའི་ནང་གསེས་ལས་ཀྱང༌། སྨིན་ལམ་དབང་གི་ཁྱད་པ། གྲོལ་ལམ་རྟོགས་པའི་ཁྱད་པ། སྒོམ་པ་ལྷའི་ཁྱད་པ། སྒྲུབ་པ་གནས་ཀྱི་ཁྱད་པ། བྱ་བ་སྤྱོད་པའི་ཁྱད་པ། འཆང་བ་སྣོད་ཀྱི་ཁྱད་པ། བརྟེན་པ་རྫས་ཀྱི་ཁྱད་པ་སྟེ་ཁྱད་ཆོས་བདུན་གྱིས་ཁྱད་པར་འཕགས་པ་ནི་རྣལ་འབྱོར་བླ་མེད་ཡིན་ལ། དེ་ལའང་ནང་གསེས་སུ་ཐབས་བསྐྱེད་པའི་རིམ་པ་གཙོ་ཆེ་བ་བླ་མེད་ཕ་རྒྱུད་དང༌། ཤེས་རབ་རྫོགས་པའི་རིམ་པ་གཙོ་ཆེ་བ་བླ་མེད་མ་རྒྱུད་དང༌། དེ་གཉིས་ཟུང་འཇུག་ཏུ་སྟོན་པ་གཉིས་མེད་རྒྱུད་བཅས་མདོར་ན་ཕྱི་རྒྱུད་གསུམ་དང་ནང་རྒྱུད་སྡེ་གསུམ་སྟེ་གསང་སྔགས་ཕྱི་ནང་གཉིས་སུ་ཡོད་པ་ལས། ཕྱི་རྒྱུད་གསུམ་ནི། དཀའ་ཐུབ་དང་གཙང་སྦྲ་སོགས་སྤང་གཉེན་བླང་དོར་དུ་བྱས་པས་ཚེ་འདིར་རྩོལ་མེད་རང་བྱུང་གི་ཡེ་ཤེས་མི་རྟོགས་ཏེ། གསང་འདུས་ལས། དཀའ་ཐུབ་སྡོམ་པ་མི་བཟད་པ། །བསྟེན་ཀྱང་འགྲུབ་པར་མི་འགྱུར་གྱི། །འདོད་པའི་ཡོན་ཏན་ཐམས་ཅད་ལ། །བསྟེན་ན་མྱུར་དུ་འགྲུབ་པར་འགྱུར། །ཞེས་སོ། །རྣལ་འབྱོར་བླ་ན་མེད་པའི་སྒོར་ཞུགས་ཀྱང༌། ཀུན་བརྟགས་ཀྱི་བསྐྱེད་རིམ་ཙམ་དང་མཚན་བཅས་ཉེ་ཚེ་བའི་རྫོགས་རིམ་ཙམ་གྱིས་དག་གྲོལ་དུ་བཟུང་ན་ཟུང་འཇུག་རབ་ཏུ་མི་གནས་པ་ཆེན་པོའི་ངེས་གསང་མི་རྟོགས་ཏེ། བརྟག་གཉིས་ལས། ནང་གི་བདག་ཉིད་དག་པ་ཉིད། །དག་པ་གཞན་གྱིས་རྣམ་གྲོལ་མིན། །ཞེས་སོ། །དེ་ནས་མཐར་ཐུག་རང་སེམས་སྐུ་དང་ཡེ་ཤེས་ཀྱི་འཆར་གཞིར་གྱུར་པའི་གྲོལ་ལམ་ཕྱག་རྒྱ་ཆེན་པོ་འདི་ཁོ་ནས་མ་གཏོགས་གཞན་གྱིས་མི་གྲོལ་ཏེ། སྡོམ་གསུམ་རྣམ་ངེས་ལས། ཇི་སྲིད་སེམས་ཀྱི་འཇུག་པ་མ་ཟད་བར། །བསམ་ཡས་ཐེག་པའི་བགྲང་མཐར་ཐུག་པ་མེད། །བགྲོད་གཅིག་ལམ་ལ་བཀྲི་བའི་ངལ་སྟེགས་ཏེ། །རང་རང་རྗེས་མཐུན་འབྲས་བུ་བླ་དང་བཅས། །ཐོབ་ཀྱང་ཐེག་པ་སོ་སོའི་ངེས་འབྱུང་ལས། །ཐེག་གཅིག་ལམ་ལ་མ་ཞུགས་འབྲས་ཐོབ་ཅི། །ཞེས་དང༌། ཡེ་ཤེས་གྲུབ་པ་ལས། སྟོན་པའི་ཆོས་ནི་རྒྱ་མཚོ་ཀུན། །བསྡུས་ཏེ་སྙིང་པོའི་བཅུད་ཕྱུང་བ། །གསང་ཆེན་ངེས་པ་འདི་ཡིན་ཏེ། །འདི་མ་སྣང་བར་གྲོལ་བ་མེད། །ཅེས་སོ། །དེ་ལྟར་ཆོས་རྣམས་ཀུན་གྱི་མཐར་ཐུག་ཆིག་ཆོག་ཕྱག་རྒྱ་ཆེན་པོ་འདི་ཉིད་བླ་མའི་བྱིན་རླབས་དང་རང་གི་མོས་པའི་སྟོབས་ཀྱིས་རྟོགས་པ་ནང་ནས་འཆར་བ་མ་གཏོགས་ཐབས་ལམ་གཞན་ལ་མི་ལྟོས་ཏེ། ཆུ་ཀླུང་ཆེན་པོའི་བརྒྱུད་ལས། བརྗོད་བྲལ་ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་པ་དག་པའི་ལག་རྗེས་དང༌། །རྟོགས་ལྡན་བླ་མའི་བྱིན་རླབས་ཁོ་ན་ལས། །ཐབས་གཞན་བསྟེན་པ་རྨོངས་པ་ཤེས་པར་བྱ། །ཞེས་དང༌། བརྟག་གཉིས་ལས། གཞན་གྱིས་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་ཐབས་བརྟེན་པ་དང༌། །རང་གི་བསོད་ནམས་ལས་ཤེས་བྱ། །ཞེས་དང༌། རང་གི་རིག་པའི་ཡེ་ཤེས་ནི། །ངག་གི་ལམ་འདས་སྤྱོད་ཡུལ་ཏེ། །འདི་ནི་བྱིན་རླབས་རིམ་པའི་ཕྱིར། །ཀུན་མཁྱེན་ཡེ་ཤེས་དེ་ལྟ་བུར། །ཞེས་གསུངས་པས། འདི་ནི་ཐོས་བསམ་ལ་སོགས་པའི་སྒྲ་རྟོག་གི་ཡུལ་ལས་འདས་མོད་ཀྱི། འོན་ཀྱང་དེ་ལྟ་བུའི་དབང་རབ་སྦྱངས་པ་སྔོན་སོང་གི་གང་ཟག་ཅིག་ཅར་བ་རེ་འགའ་ཙམ་གྱིས་སྤྱོད་ཡུལ་མ་གཏོགས། དེང་སང་གི་དུས་ན་དེ་ལྟ་བུའི་གང་ཟག་ཀྱང་དཀོན་ཞིང༌། རང་ཅག་སོ་སོའི་སྐྱེ་བོ་ལམ་ལ་རིམ་གྱིས་སྦྱངས་དགོས་པ་རྣམས། དང་པོར་ཐོས་བསམ་ལ་མ་བརྟེན་པར་སྒོམ་བྱུང་གི་ཡེ་ཤེས་བཙན་ཐབས་སུ་སྐྱེ་བར་དཀའ་སྟེ། ཨོ་རྒྱན་ཆོས་ཀྱི་དབང་པོའི་ཞལ་སྔ་ནས། ཐར་པ་མཐུན་པའི་ཚོགས་ཀྱི་ལམ་མཆོག་ཏུ། །ཐོས་པ་ཁོ་ནས་རང་རྒྱུད་གྲོལ་དགོས་ཏེ། །སྒོམ་པའི་ཡེ་ཤེས་ཅིག་ཅར་སྐྱེ་དཀའ་བས། །ཤེས་རབ་གསུམ་ལས་དང་པོར་ཐོས་པ་མཆོག །ཅེས་དང༌། རྒྱུད་བླ་མ་ལས། ཤེས་རབ་ལས་གཞན་དེ་དག་ནི། །སྤོང་རྒྱུ་གཞན་མེད་དེ་ཡི་ཕྱིར། །ཤེས་རབ་ལས་ཡིན་དེའི་གཞི་ནི། །ཐོས་པ་དེ་ཕྱིར་ཐོས་པ་མཆོག །ཅེས་གསུངས་པ་ལྟར། རང་རྒྱུད་ཀྱི་སྒྲིབ་གཉིས་སྤོང་བྱེད་ཀྱི་གཉེན་པོའམ་རྒྱུའི་གཙོ་བོ་ནི་སྒོམ་པའི་ཤེས་རབ་ཡིན་ལ་དེ་ཐོས་པའི་ཤེས་རབ་ལ་རག་ལས་པ་སྟེ། ཐོས་པ་མེད་པར་སྲིད་ན་སྐྱོན་ཆེ་བས། །ལོག་པར་རྟོག་ན་དེ་བས་སྡིག་ཆེ་མེད། །ཅེས་དང༌། ས་པཎ་གྱིས། བླུན་པོས་ཕྱག་རྒྱ་ཆེ་སྒོམ་པ། །ཕལ་ཆེར་དུད་འགྲོའི་རྒྱུ་རུ་གསུངས། །མིན་ན་གཟུགས་མེད་སྐྱེ་བའམ། །ཡང་ན་ཉན་ཐོས་འགོག་པར་ལྷུང༌། །ཞེས་དང༌། སྐྱེས་རབས་ལས། ཐོས་པ་མ་རིག་མུན་སེལ་སྒྲོན་མེ་ཡིན། །རྐུན་པོ་ལ་སོགས་མི་ཁྱེར་ནོར་གྱི་མཆོག །ཀུན་ཏུ་རྨོངས་པའི་དགྲ་འཇོམས་མཚོན་ཆ་ཡིན། །གྲགས་དང་དཔལ་དང་གཏེར་གྱི་མཆོག་ཀྱང་ཡིན། །ཡ་རབས་རྣམས་དང་ཕྲད་ན་སྐྱེས་ཀྱི་མཆོག །ཚོགས་ཀྱི་ནང་ན་མཁས་རྣམས་མགུ་བར་འགྱུར། །ཞེས་དང༌། ཆེད་དུ་བརྗོད་པའི་ཚོམས་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་བྱེད། །ཐོས་པས་དོན་མ་ཡིན་པ་སྤོང༌། །ཐོས་པས་མྱ་ངན་འདས་པ་ཐོབ། །ཅེས་དང༌། གཎྜིའི་མདོ་ལས། དམ་ཆོས་ཉན་པའི་དུས་དག་ནི། །རྔ་འམ་གཎྜི་བརྡུང་བའི་སྒྲ། །ཐོས་པས་བྱང་ཆུབ་ལ་རེག་ན། །ཉན་རྣམས་ལྷག་པར་སྨོས་ཅི་དགོས། །ཞེས་སོ། །དེས་ཆོས་ཐོས་པའི་ཕན་ཡོན་བསྟན་ནས། ད་ནི་ཐོས་དོན་སྒྲུབ་པ་ཉམས་སུ་བླངས་དགོས་པ་ནི། ཐུབ་པ་ཆེན་པོས། ངས་ནི་ཁྱོད་ལ་ཐར་པའི་ཐབས་བསྟན་གྱིས། །ཐར་པ་རང་ལ་རག་ལས་ཤེས་པར་གྱིས། །ཞེས་དང༌། བཤེས་སྤྲིང་ལས། ཐར་པ་རང་ལ་རག་ལས་འདི་ལ་ནི། །གཞན་གྱིས་གྲོགས་བགྱི་ཅི་ཡང་མ་མཆིས་སོ། །ཞེས་དང༌། སོ་སོར་ཐར་པ་ལས་ཀྱང༌། མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་ཀྱིས་གནས་པ་བདེ། །ཞེས་དང༌། སྐྱེ་རབས་ལས། ཐོས་པའི་རྗེས་སུ་སྒྲུབ་ལ་ནན་ཏན་སྦྱོར། །སྐྱེ་བའི་རྫོང་ལས་ཚེགས་ཆུང་ཐར་བར་འགྱུར། །ཞེས་གསུངས་པ་ལྟར། ཐོས་པ་དེ་ཡང་ཁ་ཕྱིར་བལྟས་སུ་མ་སོང་བར་ཐོས་དོན་སྒྲུབ་པ་ཉམས་སུ་བླངས་ནས་སྲིད་པར་སྐྱེ་བའི་རྫོང་ལས་ཚེགས་ཆུང་ངུས་ཐར་བར་འགྱུར་གྱིས། གཞན་དུ། ཀླུ་སྒྲུབ་ཞབས་ཀྱིས། ཐོས་པས་དྲེགས་ནས་རང་སེམས་མ་ཐུལ་ན། །མཁས་ཀྱང་དོན་མེད་སླར་ཡང་འཁོར་བའི་རྒྱུ། །ཞེས་དང༌། དམ་པ་རྒྱ་གར་གྱིས། གདམས་པ་ཤེས་ནས་ཉམས་སུ་མ་ལེན་ན། །རྒྱ་མཚོའི་འགྲམ་དུ་སྐོམ་གྲིར་ཤི་བ་འདྲ། །ཞེས་སོ། །དེ་ལྟར་མ་ཡིན་པར་ཐོས་བསམ་སྒོམ་པ་ཡ་བྲལ་དུ་བཟུང་ན་བསྟན་པའི་ཆོས་ཐམས་ཅད་ནང་འགལ་དུ་འགྱུར་ཏེ། དེ་སྐད་དུ་ཡང༌། མདོ་སྡེ་རྒྱན་ལས། གལ་ཏེ་ཐོས་པ་ཙམ་གྱིས་དོན་མཐོང་འགྱུར་ན་སྒོམ་པ་དོན་མེད་འགྱུར། །གལ་ཏེ་མ་ཐོས་པ་ཡང་སྒོམ་འཇུག་གྱུར་ན་བསྟན་པ་དོན་མེད་འགྱུར། །ཞེས་སོ། །དེ་དག་གི་གོ་རིམ་ངེས་པ་ཡང་དེ་ཉིད་ལས། འདི་ནང་དང་པོ་ཐོས་ལ་བརྟེན་ནས་ཚུལ་བཞིན་ཡིད་ལ་བྱེད་པ་འབྱུང༌། །ཚུལ་བཞིན་ཡིད་ལ་བྱེད་པ་དེ་ལས་ཡང་དག་དོན་རིག་ཡེ་ཤེས་འབྱུང༌། །ཞེས་དང༌། སློབ་དཔོན་དབྱིག་གཉེན་ཞབས་ཀྱིས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་གསུངས་པ་ལྟར། དང་པོ་གཞི་སོ་སོར་ཐར་པ་རིས་བདུན་གང་རུང་གི་སྡོམ་པའི་ཚུལ་ཁྲིམས་དང་ལྡན་པ་ཞིག་དགོས་ཏེ། ཀླུ་སྒྲུབ་ཞབས་ཀྱིས། ཁྲིམས་ནི་རྒྱུ་དང་མི་རྒྱུ་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་དང༌། འཇུག་པ་ལས། ཡོན་ཏན་ཚུལ་ཁྲིམས་ཞིང་དུ་རྣམ་འཕེལ་ན། །འབྲས་བུ་ཉེར་སྤྱོད་ཆད་པ་མེད་པར་འགྱུར། །ཞེས་སོ། །དེ་ནས་གང་ལ་ཐོས་པར་བྱ་བའི་གཞི་གཙོ་བོ་ནི། མཛོད་ལས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །ཞེས་གསུངས་པ་ལྟར། ལུང་སྡེ་སྣོད་གསུམ་གྱི་བཤད་པ་དང༌། ལམ་བསླབ་པ་གསུམ་གྱི་སྒྲུབ་པ་ལ་འཇུག་པའི་དབང་གིས། དེ་འཛིན་བྱེད་པ་སྨྲ་བྱེད་དང༌། །སྒྲུབ་པ་བྱེད་པ་ཁོ་ནའོ། །ཞེས་ཀློག་པ་ཐོས་བསམ་པའི་སྡེ་དང༌། སྤོང་བ་བསམ་གཏན་པའི་སྡེ་གཉིས་སུ་བྱུང་བ་ཡང༌། དེ་དག་རྒྱུད་ཐ་དད་པ་ལྟ་བུར་སོ་སོར་མ་འཛིན་པ་གང་ཟག་གཅིག་གི་རྒྱུད་ལ་འགལ་མེད་དུ་བཟུང་དགོས་པ་ཡིན་ཏེ། མདོ་སྡེ་རྒྱན་ལས། དེ་ལྟས་རྣལ་འབྱོར་ཅན་གྱི་སྒོམ་པ་གང་ཡིན་དེ་ཡང་དོན་མེད་ཡིན། །དེ་ལྟར་བདེ་བར་གཤེགས་པའི་བསྟན་པ་གང་ཡིན་དེ་ཡང་དོན་མེད་མིན། །ཞེས་གསུངས་པས། དེ་ཡང་བཤད་པ་ཁ་རྐྱང་གིས་ཚིག་སྐམ་དུ་མ་ལས་པར་ཐོས་དོན་ཉམས་སུ་བཞེས་དགོས་པ་དང༌། སྒྲུབ་པ་ཁ་རྐྱང་གིས་བླུན་སྒོམ་དུ་མ་ལས་པར་མང་ཐོས་གདམས་པ་ཤར་དགོས་པའི་གནད་ཀྱིས་བཤད་དང་སྒྲུབ་པ་ཡ་བྲལ་དུ་མ་སོང་བར་ཟུང་འབྲེལ་དུ་ཉམས་སུ་བཞེས་ན། དེ་གཉིས་གཅིག་གྲོགས་གཅིག་གིས་བྱེད་དེ་རིང་པོར་མི་ཐོགས་པར་མཁས་པའི་ཁྲི་དང་གྲུབ་པའི་ས་གཉིས་ཅིག་ཅར་དུ་དབང་བའི་མཁས་གྲུབ་གཉིས་ལྡན་དུ་གྱུར་ནས། གནས་སྐབས་སུ་རྒྱལ་བའི་བསྟན་པ་རིན་པོ་ཆེ་བཤད་སྒྲུབ་འཁོར་ལོ་གཉིས་ལྡན་གྱི་སྒོ་ནས་ཡུན་དུ་གནས་པར་བྱ་བ་དང༌། མཐར་ཐུག་གྲུབ་སྙིང་ཉམས་སུ་བཞེས་པའི་བདག་རྐྱེན་ལས་རང་དོན་ཆོས་སྐུའི་གོ་འཕང་མངོན་དུ་གྱུར་པ་དང༌། གཞུང་ལུགས་གདམས་པར་ཤར་བའི་རྒྱུ་མཐུན་གྱི་འབྲས་བུ་གཞན་དོན་དུ་གཟུགས་སྐུ་རྣམ་པ་གཉིས་ཀྱིས་འཁོར་བ་ཇི་སྲིད་ཀྱི་བར་ལྷུན་གྱིས་གྲུབ་པ་དང་རྒྱུན་མི་ཆད་པའི་ཕྲིན་ལས་ཀྱིས་འཁོར་བ་དོང་ནས་སྤྲུགས་པའི་དེད་དཔོན་ཆེན་པོ་མཛད་དགོས་པ་ཐུགས་ལ་བཅང་བ་དང་བཅས་པའི་སྒོ་ནས་གསན་པར་འཚལ། ད་ནི་གང་ཞིག་གསན་པར་བྱ་བའི་ཆོས་ཀྱི་རིམ་པ་ནི། བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་ཐབས་མཁས་ལ་ཐུགས་རྗེ་དང་ལྡན་པ་འདིས་དང་པོ་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་པ་གྲངས་མེད་གསུམ་དུ་ཚོགས་བསགས། མཐར་མངོན་པར་རྫོགས་པར་སངས་རྒྱས་ཏེ་གདུལ་བར་བྱ་བའི་སེམས་ཅན་གྱི་ཁམས་དབང་བསམ་པའི་བྱེ་བྲག་དང་མཐུན་པར་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་ལ་སོགས་པ་བསམ་གྱིས་མི་ཁྱབ་པར་གསུངས་པ་ཐམས་ཅད་མདོར་བསྡུ་ན། རྒྱུ་ལམ་དུ་བྱེད་པ་མཚན་ཉིད་ཀྱི་ཐེག་པ་དང༌། འབྲས་བུ་ལམ་དུ་བྱེད་པ་གསང་བ་སྔགས་ཀྱི་ཐེག་པ་གཉིས་སུ་ངེས་པ་ལས། ད་ལམ་འདིར་བཤད་པར་བྱ་བ་ནི་སོགས་ནས། བཤད་བྱ་མདོ་སྔགས་གང་ཡིན་ཀྱང་དེའི་ལོ་རྒྱུས་ཀྱིས་མཚམས་སྦྱར་ནས་བཤད་པར་བྱའོ།། །།མཐར་དགེ་རྩ་གོང་འཕེལ་དུ་སྤེལ་བར་བྱེད་པ་རྗེས་བསྔོ་བ་དམ་པ་ནི། དེ་ལྟར་འཆད་ཉན་བྱས་པའི་དགེ་བའི་རྩ་བ་འདིས་མཚོན་ཏེ་རང་གཞན་ཐམས་ཅད་ཀྱིས་དུས་གསུམ་དུ་བསགས་པ་དང་ཡོད་པའི་དགེ་བའི་རྩ་བ་ཐམས་ཅད་གཅིག་ཏུ་བསྡུས་ཤིང་བསྡོམས་ནས། སྤྱིར་ཀུན་མཁྱེན་རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་དང༌། ཁྱད་པར་དཔལ་ལྡན་འབྲུག་པའི་བཤད་སྒྲུབ་ཀྱི་བསྟན་པ་འདི་ཉིད་མི་ཉམས་པར་གོང་ནས་གོང་དུ་འཕེལ་ཞིང་རྒྱས་པ་དང༌། བསྟན་འཛིན་གྱི་སྐྱེས་ཆེན་དམ་པ་སྔ་རབས་གཤེགས་པ་རྣམས་ཀྱི་ཐུགས་ཀྱི་དགོངས་པ་ཡོངས་སུ་རྫོགས་པ་དང༌། ད་ལྟ་འཚོ་ཞིང་གཞེས་ཏེ་བསྟན་འགྲོའི་དཔལ་མགོན་དུ་གྱུར་པ་རྣམས་ཀྱི་སྐུ་ཚེ་ཞབས་པད་ཡུན་དུ་བརྟན་པ་དང༌། དགེ་འདུན་འདུས་པའི་སྡེ་ཐམས་ཅད་ཐུགས་མཐུན་ཁྲིམས་གཙང་བསླབ་པ་གསུམ་གྱི་ཡོན་ཏན་གོང་དུ་སྤེལ་བ་དང༌། ཡངས་པའི་རྒྱལ་ཁམས་ཀུན་ཏུ་ཆར་ཆུ་དུས་སུ་འབབ། ལོ་ཕྱུགས་རྟག་ཏུ་ལེགས། ནད་མུག་འཁྲུངས་རྩོད་ཐམས་ཅད་རྒྱུན་ཆད་དེ་བདེ་སྐྱིད་རྫོགས་ལྡན་གྱི་དཔལ་ལ་ལོངས་སུ་སྤྱོད་པ་དང༌། ཁྱད་པར་བདག་ཅག་རྣམས་ལ་ཚེ་འདིའི་ཕ་མ་ཉེ་འབྲེལ་སོགས་བཟང་འབྲེལ་དང་ངན་འབྲེལ་ཐོགས་པའི་ཚེ་ལས་འདས་པ་དང་འདས་མ། རེ་ཞིང་ཆགས་པ། སྡང་བྱེད་ཀྱི་དགྲ། གནོད་བྱེད་ཀྱི་བགེགས། གཟུགས་ཅན་གྱི་མི་དང༌། གཟུགས་མེད་ཀྱི་འདྲེ་ལ་སོགས་པས་གཙོར་བྱས་པའི་མཐའ་ཡས་པའི་སེམས་ཅན་ཐམས་ཅད། མཐར་ཐུག་རྣམ་པ་ཐམས་ཅད་མཁྱེན་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པ་དང༌། དེ་མ་ཐོབ་ཀྱི་བར་དུའང་མཐོ་རིས་ཀྱི་ཡོན་ཏན་བདུན་དང་ལྡན་པའི་ལུས་རྟེན་ཁྱད་པར་ཅན་རྙེད་དེ་ཐེག་པ་ཆེན་པོའི་ཆོས་ལ་ཚུལ་བཞིན་དུ་སྤྱོད་པའི་སྐལ་བ་དང་ལྡན་པའི་ཕྱིར། རྗེ་བཙུན་འཇམ་པའི་དབྱངས་དང༌། འཕགས་མཆོག་ཀུན་ཏུ་བཟང་པོ་ལ་སོགས་པས་འགྲོ་བའི་དོན་དུ་ཇི་ལྟར་བསྔོས་པ་བཞིན། བདག་ཅག་རྣམས་ཀྱིས་ཀྱང་ཡོངས་སུ་བསྔོ་བའི་ཐུགས་འདུན་ལྷན་ཅིག་ཏུ་གནང་བར་ཞུ། བསོད་ནམས་འདི་ཡིས་སོགས་དང༌། དཔལ་ལྡན་བླ་མའི་ཞབས་པད་བརྟན་པ་སོགས་དང༌། རིན་ཆེན་དགེ་ཚོགས་འདི་ཡིས་སོགས་དང༌། ལེགས་བཤད་གྲྭ་འདིར་སོགས་དང༌། ཁྱད་པར་ལྷོ་ལྗོངས་ས་ཡི་ལྟེ་བ་སོགས་སྨོན་ལམ་ཅི་རིགས་པས་མཐའ་བརྒྱན་པར་བྱའོ།། །།ཞེས་པ་འདི་ཡང་རང་གི་སློབ་བུ་སྡེ་སྣོད་འཛིན་པ་སངས་རྒྱས་རྡོ་རྗེའི་ངོར་ཤཱཀྱའི་བཙུན་པ་ཆོས་སྨྲ་བ་དགེ་འདུན་རིན་ཆེན་པས་ཆེད་དུ་བསྒྲིགས་ཏེ་སྤེལ་བ་དགེ་ལེགས་སུ་གྱུར་ཅིག། །།དགེའོ །།སརྦ་མངྒ་ལཾ།།